En 23-årig mand er ved retten i Aalborg dømt for uagtsomt manddrab efter at have påkørt en cyklist. Påkørslen fandt sted om aftenen 13. december i fjor på Astrupvej mellem Vive og Astrup, og den dræbte var en 66-årig mand fra Astrup. Han var tilsyneladende på vej hjem, da han i mørket blev påkørt bagfra og dræbt. Ifølge den unge mand forsøgte han at undvige, men de tekniske beviser peger imod forklaringen, og retten idømte ham 20 dagbøder á 200 kroner samt en ubetinget frakendelse af kørekortet i seks måneder. Det fortæller Nordjyske.dk. Den 23-årige har tidligere fået frakendt kørekortet betinget.
Kørekortet frakendt efter trafikdrab på 66-årig cyklist